Σούπα πεπονιού με μους φέτας και «ξερό» προσούτο
Κορυφαίος συνδυασμός γεύσεων το πεπόνι με τη φέτα. Από τους αγαπημένους του σεφ Λευτέρη Λαζάρου, ο οποίος μας προτείνει αυτή την δροσερή καλοκαιρινή σούπα.
2 πεπόνια, περίπου 1,5 κιλό το καθένα, 15 φέτες προσούτο, 200 γρ. φέτα βαρελίσια, προτιμότερο πικάντικη, 200 γρ. κρέμα γάλακτος, 10 γρ. σχοινόπρασο (σε μεγάλα σούπερ μάρκετ), ψιλοκομμένο, ξύσμα από 1 λεμόνι
Για την ωραία αυτή σούπα πεπονιού με μους φέτας και «ξερό» προσούτο, αρχικά βγάζουμε τα σπόρια από τα πεπόνια, αλλά δεν τα πετάμε.Έπειτα, τα βάζουμε σε ψιλή σήτα και τα πιέζουμε με μια κουτάλα ώστε να πάρουμε τα υγρά τους.Κόβουμε το πεπόνι σε κομμάτια και τα λιώνουμε πολύ καλά στον πολτοποιητή με τα υγρά από τα σπόρια.Περνάμε τον πολτό από τη σήτα. Βάζουμε στο ψυγείο για να γίνει δροσερή η σούπα.Χτυπάμε τη φέτα με την κρέμα στον πολτοποιητή καλά μέχρι να ενωθούν - το μείγμα πρέπει να γίνει λείο σαν σαντιγί. Στο τέλος, ενσωματώνουμε το ξύσμα και το σχοινόπρασο.Προθερμαίνουμε τον φούρνο στους 160° C.Σε ένα ταψί στρωμένο με λαδόκολλα απλώνουμε τις φέτες προσούτο, σκεπάζουμε με λαδόκολλα και τοποθετούμε άλλο ένα ταψί από πάνω για βάρος.Ψήνουμε για 15 λεπτά. Αν το προσούτο είναι ακόμα νωπό, ψήνουμε για άλλα 5 λεπτά ή μέχρι να ξεραθεί.Το αφήνουμε να κρυώσει και το χτυπάμε στον πολτοποιητή για να γίνει σαν σκόνη.Σερβίρουμε τη σούπα πεπονιού και γαρνίρουμε κάθε μερίδα με λίγη μους φέτας (με ένα κουτάλι) και λίγο τριμμένο προσούτο.
Κρέμα Γάλακτος,Πεπόνι,Φέτα